Aspen wil onderneming in Asië verkoop | Netwerk24
Deur Nellie Brand-Jonker 11 November 2019 08:55
Die farmaseutiese maatskappy Aspen het aangekondig hy wil een van sy ondernemings in Asië verkoop.
Die maatskappy het Vrydag in ’n omsigtigheidsverklaring gesê hy is in gesprekke om van 'n kommersiële onderneming in die Asiese en Stille-Oseaan-gebied te desinvesteer.
Met kommersiële onderneming word bedoel dit sluit vervaardiging uit.
Die gebiede wat volgens Aspen hierby ingesluit word, is Australië, China, Japan en ander dele van Asië.
Aspen het in September met die uitreiking van sy resultate vir die boekjaar gesê hy bly gefokus daarop om sy skuld te verminder.
Sy skuld is van einde Desember tot einde Junie van R53,5 miljard tot R39 miljard verminder danksy onder meer ondernemings wat verkoop is.
Met die resultate is net na ’n hersiening van sy ondernemings in Europa verwys en niks is van die ander streke gesê nie.
Aspen het ná sy boekjaar met die uitreiking van die jaarstate aangekondig hy moes vir ’n groot afskrywing van R719 miljoen voorsiening maak nadat hy ’n sooibrandmiddel in Australië van die mark moes onttrek.
Die produk, Zantac, vir sooibrand en maagsere, is onttrek omdat dit ranitidien bevat. Dit het gevolg nadat die Amerikaanse kos-en-medisyne-owerheid (FDA) in September ranitidien van die mark onttrek het omdat dit moontlik ’n stof bevat wat kanker kan veroorsaak.